b'\n_START_ARTICLE_\nModestas Pitr\xc4\x97nas\n_START_PARAGRAPH_\nModestas Pitr\xc4\x97nas (g. 1974 m. rugs\xc4\x97jo 15 d. Vilniuje) \xe2\x80\x93 choro ir orkestro dirigentas.\n_START_SECTION_\nBiografija\n_START_PARAGRAPH_\nBaig\xc4\x99s Vilniaus 59-osios vidurin\xc4\x97s mokyklos 9 klases, 1989\xe2\x80\x931993 m. choro dirigavimo mok\xc4\x97si Vilniaus J. Tallat-Kelp\xc5\xa1os auk\xc5\xa1tesniojoje muzikos mokykloje (d\xc4\x97st. G. \xc4\x8ciurilait\xc4\x97). Mokykl\xc4\x85 baig\xc4\x99s su pagyrimu, nuo 1993 m. iki 1994 m. choro dirigavim\xc4\x85 studijavo Lietuvos muzikos akademijoje (prof. L. Abariaus klas\xc4\x97), 1995\xe2\x80\x931996 m. choro ir operos dirigavimo studijas t\xc4\x99s\xc4\x97 Salzburgo auk\xc5\xa1tojoje muzikos ir vaizduojamojo meno mokykloje Mozarteum (prof. Walterio Hagen-Grollio ir prof. Karlo Kamperio klas\xc4\x97se). Studijas baig\xc4\x97 su pagyrimu ir gavo bakalauro diplom\xc4\x85. 1997\xe2\x80\x931998 m. Lietuvos muzikos akademijos magistrantas (prof. L. Abariaus choro dirigavimo klas\xc4\x97)._NEWLINE_Nuo 1997 m. studijuoja ir simfonin\xc4\xaf \xe2\x80\x93 operin\xc4\xaf dirigavim\xc4\x85 (prof. J. Domarko klas\xc4\x97)._NEWLINE_1991 m. respublikiniame jaun\xc5\xb3j\xc5\xb3 dirigent\xc5\xb3 konkurse M. Pitr\xc4\x97nas peln\xc4\x97 pirm\xc4\x85j\xc4\x85 viet\xc4\x85, 1992 m. tarptautiniame chor\xc5\xb3 konkurse Debrecene (Vengrija) apdovanotas specialiu dirigento prizu, 1994 m. tarptautiniame J. Naujalio jaun\xc5\xb3j\xc5\xb3 dirigent\xc5\xb3 konkurse Vilniuje laim\xc4\x97jo antr\xc4\x85j\xc4\x85 premij\xc4\x85 ir priz\xc4\x85 u\xc5\xbe geriausi\xc4\x85 \xc5\xa1iuolaikin\xc4\x97s muzikos interpretavim\xc4\x85, 1997 m. tarptautiniame dirigent\xc5\xb3 konkurse Rygoje peln\xc4\x97 antr\xc4\x85j\xc4\x85 viet\xc4\x85 ir special\xc5\xb3 priz\xc4\x85 u\xc5\xbe latvi\xc5\xb3 muzikos interpretavim\xc4\x85. Dalyvavo choro bei orkestro seminaruose ir meistri\xc5\xa1kumo kursuose Vokietijoje (dirigentas Friedens Bern\xc3\xbcsas), Did\xc5\xbeiojoje Britanijoje (dirigentas Simonas Halsey), \xc5\xa0veicarijoje (dirigent\xc4\x97 Olga Ceczy). 1997 m. koncertavo su Lietuvos nacionaliniu simfoniniu orkestru ir Kauno kameriniu orkestru._NEWLINE_Nuo 1991 m. Vilniaus Palaimintojo Jurgio Matulai\xc4\x8dio ba\xc5\xbeny\xc4\x8dios vargonininkas ir jaunimo choro vadovas. 1990 m. sub\xc5\xabr\xc4\x99s chorin\xc4\x97s muzikos vokalin\xc4\xaf ansambl\xc4\xaf \xe2\x80\x9ePsalmos\xe2\x80\x9c, sureng\xc4\x97 nema\xc5\xbea koncert\xc5\xb3 Lietuvoje ir u\xc5\xbesienyje. 1992 m. dalyvavo Baltijos \xc5\xa1ali\xc5\xb3 festivalyje Danijoje (Aabernraa) ir tarptautiniame chor\xc5\xb3 konkurse Vengrijoje (Debrecen) \xe2\x80\x93 laim\xc4\x97jo antr\xc4\x85j\xc4\x85 viet\xc4\x85 ir special\xc5\xb3 priz\xc4\x85, 1993 m. dalyvavo chorin\xc4\x97s muzikos festivalyje ir konkurse Pranc\xc5\xabzijoje (Nancy ir Tours), koncertavo Pary\xc5\xbeiuje, s\xc4\x97kmingai pasirod\xc4\x97 chor\xc5\xb3 festivalyje \xe2\x80\x9eRiga dimd" Latvijoje, 1994 m. tarptautiniame chor\xc5\xb3 konkurse Slov\xc4\x97nijoje (Maribor) laim\xc4\x97jo pirm\xc4\x85j\xc4\x85 ir antr\xc4\x85j\xc4\x85 vietas, dalyvavo tarptautiniame chor\xc5\xb3 festivalyje JAV (Atlanta), koncertavo Niujorke._NEWLINE_1995 m. Orlando di Lasso tarptautiniame chor\xc5\xb3 festivalyje Italijoje (Roma) peln\xc4\x97 dvi pirm\xc4\x85sias premijas ir special\xc5\xb3 priz\xc4\x85, dalyvavo dvasin\xc4\x97s muzikos dienose Vokietijoje (Rottenburg), 1996 m. tarptautiniame chor\xc5\xb3 konkurse Austrijoje (Spittal) laim\xc4\x97jo tre\xc4\x8di\xc4\x85j\xc4\x85 viet\xc4\x85 ir publikos priz\xc4\x85, koncertavo Baitroite, 1997 m. tarptautiniame chor\xc5\xb3 konkurse \xc5\xa0veicarijoje (Neuch\xc3\xa4tel) laim\xc4\x97jo pirm\xc4\x85j\xc4\x85 ir antr\xc4\x85j\xc4\x85 premijas bei publikos priz\xc4\x85, o t\xc5\xb3 pa\xc4\x8di\xc5\xb3 met\xc5\xb3 tarptautiniame chor\xc5\xb3 konkurse Italijoje (Arezzo) peln\xc4\x97 antr\xc4\x85j\xc4\x85 viet\xc4\x85; koncertavo Vokietijoje. 1998 m. tarptautiniame chor\xc5\xb3 konkurse Vokietijoje (Mainhaus) laim\xc4\x97jo 3 pirm\xc4\x85sias vietas._NEWLINE_Televizijoje, LTV muzikiniame projekte \xe2\x80\x9eTriumfo arka\xe2\x80\x9c diriguoja Kauno simfoniniam orkestrui, 2010 m. buvo TV3 muzikinio projekto \xe2\x80\x9eChor\xc5\xb3 karai\xe2\x80\x9c komisijos nariu. Nuo 2003 m. d\xc4\x97sto Lietuvos muzikos ir teatro akademijos Muzikos fakulteto Dirigavimo katedroje, lektorius.'